Ben Sherman

Ben Sherman a l'é stàit në stilista britànich motobin famos e vardà coma n'esempi për la mòda an general.

A l'ha ancaminà a fé 'd camise ant na cita botega 'd Brighton e a l'é dventà an pressa un sìmbol ëd j'ani '60 e 'l re 'd Carnaby Street a Londra.

 La vita 

Alfred Benjamin Sugarman a l'é nassù aj 3 d'otóber dël 1925 a Brighton, sla còsta britànica. A l'ha arfudà 'd seguité 'l travaj 'd soa famija e 'd travajé al Rocco's Gift Shop e a 20 ani a l'é ambarcasse për ël Canadà con ël but ëd ruvé an Mérica.
Ant jë Stat Unì a l'ha fàit vàire travaj. Dël 1953 dòp doi mariagi furnì mal, a l'é ruvà a Los Angeles e a l'é mariasse con Ruth. Ël pare 'd Ruth, Aaron Minken, a guidava n'asienda d'abijament e a l'ha pijà la decision ëd mostré a Alfred tuti ij moment ëd soa atività: produssion, comercialisassion e vèndita. Un-a dj'asiende 'd Minken a l'era na fàbrica 'd camise, la Lancia, anté che Alfred a l'avìa travajà për quàich temp: bele-lì as fasìo 'd camise che sgond l'opinion d'Alfred a j'ero tròp "veje" e donca a l'ha sërcà d'arnové an presentand ij sò dissegn e soe idèje. 

Belavans a l'é nen riussì a argionze sò but e parèj a l'é tombà malavi për la depression.

Dël 1962 la famija Sugarman a l'é mudasse a Brighton e an cola midema época Alfred a l'ha cangià sò nòm an Ben Sherman. La rason ëd lòn a l'era nomach comersial: a vorìa nen che ij sò client a podèisso comprende soe orìgin d'ebreo. Ël mariagi con Ruth a l'é furnì e, antramentre chila a l'é partìa con ij fieuj për jë Stat Unì, Ben Sherman a l'ha catà na cita industria a Bedford Square, a Brighton.

Ben Sherman a l'é stàit bon a cheuje st'ocasion e a l'ha ancaminà la produssion ëd soe camise e d'abijament për ël mar. A l'era dël 1963: parèj a l'é nassùa la marca Ben Sherman.
La camisa Ben Sherman a l'era ùnica: as podìa arconòss-la për sò grand bavarin con un boton an pì "botton down" (an pì se as fasìa un confront con le camise tradissionaj). Soe camise a l'avìo na cita targa con ël nòm Ben a snistra dla sacòcia. Vendùe andrinta a 'd confession nèire e groson, le camise a l'han avù 'n gran sùcess an tut ël Regn Unì, an Euròpa e ant jë Stat Unì. J'afé a andasìo bin e le camise a son dventà un cult për ij mod.

Antlora Ben a l'ha duvertà na sala d'esposission a Carnaby Street, valadì ant ël cheur ëd la swinging London ëd j'ani '60, e dël 1967 a l'ha 'dcò duvertà na botega ant la Duke Street a Brighton. A la fin ëd j'ani '60 a l'ha duvertà d'àutre doe boteghe a Londra e a l'ha tacà a fé soe prime colession për fomne e cit.

L'arcesta 'd camise Ben Sherman a l'é aumentà ancora e dël 1969 la fabrica 'd Brighton a l'ha aumentà la produssion an slargand-se 'dcò ant l'Irlanda dël Nòrd. Dël 1972 Ben Sherman a l'ha vendù soa asienda a la Northern Ireland Finance Corporation.

N'ani dòp Ben Sherman a l'é partì con soa quarta fomna për l'Australia, andoa a andasìa për spantié ij sò prodòt. Dël 1987, ses sman-e dòp n'operassion ëd bypass, Ben a l'é mòrt a 62 ani.

 Stil 

Ben Sherman a l'ha dësvlupà da sùbit na produssion ëd camise a 360°. Ël giovo stil mod a l'ha sërnù le camise Ben Sherman coma sìmbol distintiv e an pressa la coltura mod a l'é spantiasse an tut ël mond. Vàire stij dòp col dij mod a l'han peui dovrà le Ben Sherman coma mojen d'arconossiment.

Sherman, Ben